ไอเอ็นจีเปิดโผลงทุนปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ตลาดเกิดใหม่บจ.ปันผลสูง เชื่อกำไรดีทั้งหุ้น/ตราสารหนี้
โพสต์ทูเดย์ — บลจ.ไอเอ็นจี เปิดกลยุทธ์ลงทุนปี 2553 แนะเน้นหุ้นตราสารหนี้ในกลุ่มประเทศเกิดใหม่ และบริษัทพื้นฐานดีปันผลงาม 
นายแมททิว วิลเลียมส์ ผู้อำนวยการอาวุโส ฝ่ายกลยุทธ์การตลาด บริษัทหลักทรัพย์จัดการกองทุน (บลจ.) ไอเอ็นจี กล่าวถึงทิศทางการลงทุนในปี 2553 ว่า ไอเอ็นจีให้น้ำหนักการลงทุนในตลาดหุ้นของกลุ่มประเทศตลาดเกิดใหม่ เพราะจะเป็นกลุ่มประเทศที่เศรษฐกิจฟื้นตัวเร็วที่สุด และหุ้นของบริษัทที่มีการจ่ายเงินปันผลดี 
“เงินปันผลเป็นองค์ประกอบหลักของผลตอบแทนที่ได้จากการลงทุนในตลาดหุ้น ทั้งยังเป็นสัญญาณว่าผู้บริหารของบริษัทต่างๆ มีการคาดการณ์ในเชิงบวกสำหรับกระแสเงินสดเข้ามาในอนาคตอีกด้วย” นายแมททิว กล่าว
ผู้บริหาร บลจ.ไอเอ็นจี เชื่อว่า ในปี 2553 จะเป็นปีที่ดีของตลาดหุ้น โดยเป็นผลจากการเติบโตของรายได้บริษัทจดทะเบียน โดยในระยะเวลาอันใกล้นี้ ตลาดหุ้นทั่วโลกจะค่อยๆ ปรับตัวดีขึ้น และขยับจากการฟื้นตัวทางเศรษฐกิจไปสู่ภาวะเศรษฐกิจที่มีการเติบโตอย่างเต็มที่ 
“ในระยะที่เศรษฐกิจเติบโตอย่างเต็มที่นี้เอง ผลตอบแทนที่แท้จริงและการเติบโตของรายได้จะเป็นปัจจัยหลักในการขับเคลื่อนตลาด รวมทั้งเป็นตัวแบ่งแยกระหว่างบริษัทที่มีผลประกอบการดีและบริษัทที่มีผลประกอบการต่ำกว่าที่คาดออกจากกัน” นายแมททิว กล่าว
ขณะที่หลังจากที่เศรษฐกิจโลกได้พลิกฟื้นกลับมานั้น เชื่อว่าภาคธุรกิจที่เกี่ยวข้องกับสินค้าโภคภัณฑ์ (พลังงาน อุตสาหกรรมหนัก เหมืองแร่) จะสามารถสร้างผลตอบแทนได้ดีและยั่งยืน เนื่องจากสินค้าโภคภัณฑ์เป็นปัจจัยที่สำคัญในการขับเคลื่อนการฟื้นฟูของเศรษฐกิจโลก จากการความต้องการใช้ในกลุ่มประเทศเกิดใหม่ เพื่อสนับสนุนการเติบโตทางเศรษฐกิจของประเทศ เช่น ประเทศจีน
พร้อมกันนี้นายแมททิวยังกล่าวถึงทิศทางการลงทุนตราสารหนี้ในปี 2553 ว่า บลจ.ไอเอ็นจี เน้นการลงทุนตราสารหนี้ในกลุ่มประเทศตลาดเกิดใหม่ที่ได้รับการจัดอันดับความน่าอยู่ในระดับสูง เพราะเป็นประเทศที่มีปัจจัยพื้นฐานทางเศรษฐกิจระดับมหภาคที่แข็งแกร่ง
นอกจากนี้ ยังให้น้ำหนักการลงทุนในหุ้นกู้ของบริษัทที่มีอันดับความน่าเชื่อถือในระดับที่สามารถลงทุนได้ และตราสารหนี้ของกลุ่มประเทศตลาดเกิดใหม่ โดยเน้นไปที่หุ้นกู้เอกชน ในภาคครัวเรือน และตราสารหนี้ภาครัฐ
“เราเชื่อมั่นว่าธนาคารกลางของประเทศเหล่านี้จะยังคงรักษาระดับดอกเบี้ยให้อยู่ในระดับต่ำ ทั้งยังคาดว่าตราสารหนี้ส่วนใหญ่จะให้ผลตอบแทนที่ดีในปี 2553” นายแมททิว กล่าว
อย่างไรก็ตาม บลจ.ไอเอ็นจี เตือนว่านักลงทุนต้องระมัดระวังประเด็นเรื่องสภาพคล่องระยะสั้นไปจนถึงสิ้นไตรมาสแรกปีนี้